Diari Oficial de la Generalitat Valenciana


Sumari del DOGV 3417, del 21-01-1999 (1998/11195)

ORDRE de 18 de desembre de 1998, de la Conselleria de Benestar Social, per la qual es convoquen i regulen beques per a la formació, el perfeccionament i l'actualització de tècnics i tècniques i professionals de l'activitat física i l'esport.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3417

Data del DOGV
:   21-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/11105


Data del document
:   18-12-1998

Organisme emissor
:   Conselleria de Benestar Social

Tipus de document
:   Ordre

ORDRE de 18 de desembre de 1998, de la Conselleria de Benestar Social, per la qual es convoquen i regulen beques per a la formació, el perfeccionament i l'actualització de tècnics i tècniques i professionals de l'activitat física i l'esport. [1998/11405]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, estableix en l'article 3 el suport a la investigació esportiva, al desenvolupament de les ciències aplicades a l'esport, i la formació i actualització dels seus tècnics i tècniques.
  
També en l'àmbit de la llei, es considera necessari el suport a la tecnificació i a la investigació, aspecte necessari per a la contínua adaptació als nous coneixements i desenvolupaments tecnològics en totes les àrees i les ciències relacionades o amb incidències en les activitats fisicoesportives.
  
En aquest sentit, la Generalitat Valenciana pretén fomentar i impulsar la formació i l'actualització dels seus tècnics i tècniques, i contribuir així a una contínua adaptació de l'esport de la nostra comunitat autònoma a les noves exigències tecnològiques i de coneixement dins de les activitats físicoesportives.
  
Per tot això, i en virtut d'allò establit en l'article 35 de la Llei 5/1983, de 30 de desembre, de Govern Valencià, en la Llei 4/1993, de l'Esport de la Comunitat Valenciana, i en el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana
  
Ordene
  
Títol I
  
Disposicions generals
  
Article 1. Objecte i àmbit
  
L'objectiu d'aquesta ordre és convocar i regular beques per a l'assistència a activitats de formació en l'àmbit de l'activitat física i de l'esport, i contribuir així a un perfeccionament i una actualització dels tècnics i tècniques i dels professionals que s'hi dediquen.
  
La concessió d'aquestes beques estarà condicionada a l'existència del crèdit adequat i suficient que per a l'exercici 1999 establisca la Llei de Pressupostos de la Generalitat Valenciana.
  
Article 2. Modalitats de beques
  
Les beques que es convoquen i regulen per aquesta ordre podran ser d'alguna de les modalitats següents:
  
a) Beques per a alumnes que cursen estudis en el Màster d'Alt Rendiment Esportiu, organitzat per la Universitat de València, a què fa referència de manera específica el títol III d'aquesta ordre.
  
b) Beques per a alumnes que assistisquen a activitats diverses de formació, de perfeccionament i d'actualització en l'àmbit de l'activitat física i de l'esport, com ara congressos, seminaris, clínic, etc., a què fa referència de manera específica el títol II d'aquesta ordre. Estan excloses d'aquesta modalitat de beca les activitats formatives següents:
  
- El Màster d'Alt Rendiment Esportiu a què fa referència l'apartat a) d'aquest article.
  
- Cursos que impliquen l'obtenció d'un títol acadèmic.
  
- Cursos específics de formació del professorat.
  
- Cursos que impliquen titulació o obtenció de diplomes de tècnics esportius de diferents graus que puguen organitzar les federacions esportives, les seues escoles d'entrenadors o unes altres entitats.
  
Article 3. Persones beneficiàries de les beques
  
1. Els tècnics i tècniques i els professionals de l'activitat física i de l'esport que assistisquen a activitats que tinguen com a objectiu la formació, el perfeccionament o l'actualització en l'àmbit de l'activitat física i de l'esport, d'acord amb els requisits que per a cada modalitat de beca s'estableixen en aquesta ordre.
  
2. Les persones beneficiàries hauran de reunir aquests requisits:
  
a) Haver nascut o tenir veïnatge administratiu en qualsevol municipi de la Comunitat Valenciana.
  
b) Estar en possessió del títol de llicenciatura, de diplomatura, d'enginyeria o equivalent, tenir la titulació de tècnic esportiu superior o màxima titulació federativa d'àmbit nacional, o tenir la titulació en Formació Professional de la Família d'Activitat Física.
  
c) Haver formalitzat la inscripció per a l'activitat formativa que és l'objecte de sol·licitud de beca.
  
Article 4. Presentació de sol.licituds
  
1. Les sol·licituds es realitzaran mitjançant una instància adreçada a la Conselleria de Benestar Social, d'acord amb el model normalitzat que apareix com a annex I a aquesta ordre, i que estarà a disposició de les persones interessades en les seccions d'Esport de les direccions territorials de Benestar Social, en les adreces següents:
  
- Alacant: avinguda d'Aguilera, 1. 03668 Alacant
  
- Castelló: plaça de Maria Agustina, 1, 3r. 12139 Castelló
  
- València: Centre de l'Esport, plaça de Sant Nicolau, 2. 46303 València
  
2. Les sol·licituds es presentaran preferentment al Registre General de la Conselleria de Benestar Social, situat al passeig de l'Albereda, 16, de València, a les seccions d'Esports de les direccions territorials de Benestar Social, a les adreces que s'indiquen en el punt 1 d'aquest article, o en qualsevol dels llocs a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les sol·licituds hauran d'estar acompanyades, a més de la documentació que per a cada modalitat concreta de beca s'estableix en els corresponents articles d'aquesta ordre, amb els documents que s'indiquen tot seguit:
  
a) Fotocòpia acarada del DNI i del NIF.
  
b) Les persones sol·licitants, el DNI de les quals no acredite que han nascut a la Comunitat Valenciana, hauran d'aportar el Certificat d'Empadronament de qualsevol municipi d'aquesta.
  
c) Dades de domiciliació bancària, d'acord amb el model que es facilitarà a aquest efecte (fitxa de manteniment de tercers), si no les hagueren presentades abans.
  
d) Curriculum.
  
e) Fotocòpia acarada del resguard del pagament dels drets de matrícula en l'activitat formativa que és l'objecte de la sol·licitud.
  
f) Fotocòpia acarada del títol acadèmic o esportiu a què fa referència l'article 3.2.b).
  
4. Els terminis de presentació de sol·licituds seran els establits en els articles corresponents per a cada modalitat de beca d'aquesta ordre.
  
5. L'admissió a tràmit d'una sol·licitud de beca no generarà cap compromís de concessió.
  
Article 5. Procediment de pagament
  
1. El pagament es realitzarà d'una vegada i quan estiga justificada correctament l'ajuda.
  
2. El termini de justificació de les beques serà el 30 de novembre, llevat que per circumstàncies concurrents s'hi determine un termini distint en la resolució de concessió de la beca.
  
3. La documentació que cal adjuntar per a la justificació de la beca serà l'establida en els articles corresponents d'aquesta ordre per a cada modalitat de beca.
  
Article 6. Criteris d'avaluació de les sol.licituds
  
1. Per a la concessió de les beques es valoraran les sol·licituds d'acord amb els criteris de valoració que per a cada modalitat d'ajuda s'especifiquen en aquesta ordre.
  
2. El nombre de beques concedides i l'import definitiu d'aquestes per a cada modalitat de beca a què fa referència l'article 2 d'aquesta ordre, serà a proposta de la Comissió que s'indica en l'article 7.1 d'aquesta ordre. Les beques es concediran a les persones sol·licitants que obtinguen major puntuació d'acord amb l'aplicació del barem corresponent, fins que s'exhaurisca el crèdit per a aquesta modalitat de beca, sempre amb el respecte a les quantitats previstes per a les esmentades beques.
  
Article 7. Valoració de sol.licituds i resolució del procediment
  
1. Per a l'estudi i la valoració de les sol·licituds presentades, s'hi constituirà una comissió tècnica d'avaluació formada per tres membres designats pel director general de l'Esport. La comissió tècnica d'avaluació, si es considera convenient, podrà assessorar-se per experts i professionals per a la valoració de les sol·licituds. La comissió elevarà una proposta de concessió y/o desestimació de beques al director general de l'Esport.
  
2. La concessió o la desestimació d'ajudes serà comunicada per la Direcció General de l'Esport a les persones interessades, i seran exposades públicament als taulers d'anuncis de la Conselleria de Benestar Social i de les direccions territorials d'Alacant, de Castelló i de València.
  
3. La Direcció General de l'Esport podrà demanar a la persona sol·licitant l'aportació addicional d'uns altres documents o dades complementàries que crega necessaris per a resoldre la sol·licitud presentada.
  
4. La Conselleria de Benestar Social es reserva el dret a inspeccionar i comprovar el grau de compliment per part de la persona beneficiària de les obligacions a càrrec seu.
  
5. La sol·licitud es considerarà desestimada si la resolució no es produeix en el termini de dos mesos comptadors des de l'acabament del termini de presentació d'instàncies.
  
6. Les resolucions esgoten la via administrativa, i contra aquestes, s'hi podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de la notificació de la resolució corresponent.
  
Article 8. Obligacions de la persona beneficiària
  
1. És obligació de la persona beneficiària acreditar correctament la realització i l'aprofitament de l'activitat per a la qual es concedeix l'ajuda, mitjançant el certificat d'aprofitament o el títol corresponents.
  
2. Caldrà comunicar l'obtenció d'ajudes concedides o sol·licitades per a la mateixa finalitat procedents d'unes altres administracions o ens públics o privats.
  
3. És obligació de la persona beneficiària el sotmetiment a les actuacions de control financer que correspon a la Intervenció General en relació amb les beques concedides.
  
Títol II
  
Ajudes per a l'assistència a activitats de formació,
  
de perfeccionament i d'actualització
  
Article 9. Objecte, import màxim i línia d'aplicació
  
1. L'objectiu de les beques a què fa referència aquest títol II serà finançar les despeses d'assistència a activitats diverses de formació, de perfeccionament o d'actualització en l'àmbit de l'activitat física i l'esport, com ara cursos, congressos, seminaris, jornades i resta d'actuacions formatives.
  
2. Tindran consideració de despeses d'assistència, quant a aquest títol II, les despeses de matrícula, de viatge, d'allotjament i de manutenció que es deriven de l'assistència a l'activitat formativa.
  
3. L'import màxim de les beques serà de 50.000 pessetes, fins un global de 1.500.000 pessetes, a càrrec de la línia 401, aplicació pressupostária 84.58.910.92 dels pressupostos de la Generalitat Valenciana per a 1999.
  
4. Les activitats formatives a què fa referència el títol II hauran d'haver finalitzat abans de l'acabament del termini de justificació indicat en l'article 13, i haver generat les despeses detallades en aquest article, apartat 2, durant l'any 1999.
  
Article 10. Requisits de les persones beneficiàries
  
Podran sol·licitar aquestes ajudes els tècnics i les tècniques, i els professionals de l'activitat física i l'esport que, tot complint el que estipula l'article 3 d'aquesta ordre, reunisquen el requisit d'haver exercit en algun moment com a tècnic, tècnica o professional d'un lloc relacionat amb l'activitat fisicoesportiva des del 1997 fins ara.
  
Article 11. Sol.licituds i documentació
  
1. Les sol·licituds, correctament emplenades, es realitzaran d'acord amb allò que estableix l'article 4 del títol I d'aquesta ordre, i hauran d'estar acompanyades a més amb la documentació que s'indica en el citat article 4.3, per la documentació següent:
  
a) Certificat que acredite el treball realitzat a què fa referència l'article 10 d'aquest títol II.
  
b) Programació tècnica de l'activitat que especifique el lloc i la data de realització de l'activitat, duració, requisits d'accés, si n'hi ha, etc.
  
2. El termini de presentació de sol·licituds serà des de l'endemà de la publicació d'aquesta ordre en el Diari Oficial de la Generalitat Valenciana, i acabarà el 15 de setembre de 1999.
  
Article 12. Valoració de les sol.licituds
  
1. Per a l'estudi i la valoració se seguirà el procediment establit en l'article 7 d'aquesta ordre.
  
2. La valoració de les sol·licituds per a les activitats a què fa referència aquest títol II es realitzarà d'acord amb aquests criteris:
  
2.1. Formació acadèmica, valorada amb un màxim de 4 punts.
  
2.1.1. Títol de doctor: 4 punts
  
2.1.1. Títol de llicenciat, enginyer, arquitecte o equivalent: 3 punts
  
2.1.3. Diplomat: 1 punt per cada titulació acreditada: 2 punts.
  
2.1.4. Títol de tècnic esportiu superior: 1,5 punts.
  
2.1.5. Títol de Formació Professional de la Família d'Activitat Física o de Tècnic Esportiu: 1 punt.
  
S'acreditarà mitjançant fotocòpia de la titulació acadèmica acarada oficialment.
  
2.2. Formació específica esportiva:
  
2.2.1. Entrenador nacional, o equivalent: 0,75 punts.
  
2.2.2. Entrenador regional, o equivalent: 0,5 punts.
  
S'acreditarà mitjançant fotocòpia de les titulacions indicades més amunt, i es valorarà fins a un màxim de 3 punts.
  
2.3. Publicacions, ponències, comunicacions relacionades amb les activitats fisicoesportives. El conjunt d'aquest apartat es valorarà fins a un màxim de 2 punts.
  
Per cada publicació, ponència o comunicació, es podrà obtenir fins a un màxim de 0,25 punts, i s'acreditarà mitjançant fotocòpia acarada de les actes del congrés on aparega el nom de la persona sol·licitant i el títol de la publicació, de la ponència o de la comunicació, o la documentació corresponent.
  
2.4. Experiència personal en docència en cursos encaminats a l'obtenció del títol d'entrenador nacional, organitzats per les federacions esportives o per altres organismes; en docència als centres d'Ensenyament Superior que conduïsquen a l'obtenció del títol de llicenciat en Educació Física o diplomat en Magisteri especialitzat en Educació Física i experiència professional com a entrenador.
  
Aquest apartat es valorarà fins a un màxim de 3 punts d'acord amb aquest barem:
  
- 1 punt per curs acadèmic impartit als centres d'ensenyament superior.
  
- 0,5 punts per cada curs impartit encaminat a l'obtenció del títol d'entrenador nacional, o equivalent.
  
- 0,5 punts per cada any de servei com a entrenador.
  
S'acreditarà mitjançant certificat dels serveis prestats expedit per l'organisme competent, o fotocòpia acarada del contracte amb la indicació de la duració real.
  
2.5. Inclusió com a tècnic o tècnica de programes de tecnificació de les federacions esportives en col·laboració amb la Generalitat Valenciana, amb la valoració de 2 punts per cada any d'experiència, fins a un màxim de 10 punts.
  
S'acreditarà mitjançant el corresponent certificat de l'organisme competent.
  
2.6. L'acreditació de la condició d'esportista d'elit o d'alt nivell, fins a un màxim de 5 punts. Aquesta àrea es valorarà amb 5 punts per l'acreditació de la condició d'esportista d'alt nivell o d'elit A, i amb 3 punts per l'acreditació de la condició d'esportista d'elit B.
  
S'acreditarà mitjançant el corresponent certificat de l'organisme competent.
  
3. En la valoració es considerarà l'especificitat dels mèrits al·legats respecte a l'activitat per a la qual se sol·licita l'ajuda, i es multiplicarà per 1,5 els que es consideren directament relacionats amb l'activitat que s'haja de realitzar, i per 1 per als que es consideren simplement relacionats. No se'n valoraran els que no tinguen relació amb l'activitat.
  
Article 13. Justificació de les beques concedides
  
1. La persona beneficiària de la beca haurà de presentar, per a la justificació de les beques indicades en aquest títol II, abans del 30 de novembre de 1999, la documentació següent:
  
a) Fotocòpia acarada del certificat d'assistència a l'activitat.
  
b) Fotocòpia acarada del resguard del pagament de taxes o de matrícula i/o de factures de les despeses generats, d'acord amb allò establit en el punt 2 de l'article 9 d'aquest títol II.
  
Títol III
  
Beques per a alumnes que cursen estudis
  
en el Màster d'Alt Rendiment, organitzat
  
per la Universitat de València
  
Article 14. Objecte, import màxim per beca i aplicació d'aquestes
  
1. Les beques a què fa referència aquest títol estan adreçades al finançament parcial de l'import de la matrícula realitzada el 1999 del Màster d'Alt Rendiment Esportiu, organitzat per la Universitat de València.
  
2. L'import de les beques serà de 250.000 pessetes, fins al global màxim de 500.000 pessetes, a càrrec de la línia 401, aplicació pressupostária 37.47.604.70 dels pressupostos de la Generalitat Valenciana per a 1999.
  
Article 15. Requisits de les persones beneficiàries
  
Podran sol·licitar aquestes beques les persones professionals de l'activitat física i de l'esport que, complint el que estableix l'article 3 d'aquesta ordre, acrediten el requisit d'haver formalitzat la matrícula en el Màster d'Alt Rendiment Esportiu, organitzat per la Universitat de València.
  
Article 16. Sol.licituds i documentació
  
1. Les sol·licituds es realitzaran d'acord amb allò que estableix l'article 4 del títol I d'aquesta ordre, en imprés normalitzat de sol·licitud, correctament emplenat, i caldrà adjuntar-hi la documentació que s'estipula en l'article 4.3 del títol I, d'una fotocòpia acarada del document que acredite l'admissió al Màster d'Alt Rendiment Esportiu, organitzat per la Universitat de València.
  
2. El termini de presentació de sol·licituds serà de 20 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana; si el termini finalitza en dia inhàbil s'entendrà fins el primer dia hàbil següent.
  
Article 17. Valoració de les sol.licituds
  
1. Per a l'estudi i la valoració se seguirà el procediment establit en l'article 7 d'aquesta ordre.
  
2. La valoració de les sol·licituds es realitzarà d'acord amb els criteris següents:
  
A. Formació acadèmica
  
2.1. Títol de doctor: 3 punts.
  
2.2. Suficiència investigadora: 1 punt.
  
2.3. Títol de llicenciat, d'enginyer, d'arquitecte, o de diplomat: 1 punt per cada titulació acreditada.
  
2.4. Expedient acadèmic:
  
- aprovat: 1 punt
  
- notable: 1,75 punts
  
- excel·lent: 2 punts
  
- matrícula d'honor: 2,5 punts
  
Aquesta àrea es valorarà amb un màxim de 5 punts, i s'acreditarà mitjançant una fotocòpia acarada oficialment de la titulació acadèmica, original o fotocòpia acarada del certificat acadèmic complet en què apareguen totes les qualificacions obtingudes, altres mèrits acadèmics que la persona sol·licitant hi vulga fer constar amb l'aportació de fotocòpia acarada del títol administratiu corresponent.
  
B. Formació específica esportiva
  
2.5. Altres títols:
  
- Entrenador nacional, o equivalent: 0,75 punts
  
- Entrenador regional, o equivalent: 0,5 punts
  
- Monitor, o equivalent: 0,25 punts
  
Aquesta àrea es valorarà fins a un màxim de 3 punts, i s'acreditarà mitjançant una fotocòpia acarada de les titulacions indicades més amunt.
  
C. Publicacions i assistència a congressos
  
2.6. Publicacions, ponències, comunicacions relacionades amb l'alt rendiment esportiu.
  
Per cada publicació, ponència o comunicació, es podrà obtenir fins a un màxim de 0,50 punts, i s'acreditarà mitjançant fotocòpia acarada de les actes del congrés on aparega el nom de la persona sol·licitant i el títol de la publicació, de la ponència o de la comunicació, o la documentació corresponent.
  
2.7. Assistència a cursos especialitzats relacionats amb l'alt rendiment esportiu
  
Per cursos de formació i de perfeccionament d'una duració no inferior a 30 hores, es valorarà fins a 0,25 punts.
  
Per cursos de formació i de perfeccionament d'una duració superior a 100 hores, es valorarà fins a 0,75 punts. S'acreditarà mitjançant fotocòpia compulsada del certificat d'assistència al curs, amb la indicació de la duració real d'aquest.
  
El conjunt d'aquesta àrea es valorarà fins a un màxim de 2 punts.
  
D. Experiència docent i professional
  
2.8. Experiència docent i experiència professional com a entrenador: docència en cursos encaminats a l'obtenció del títol d'entrenador nacional, organitzats per les federacions esportives o per altres organismes; docència als centres d'ensenyament superior que conduïsquen a l'obtenció del títol de llicenciat en Educació Física o diplomat en Magisteri especialitzat en Educació Física i experiència professional com a entrenador.
  
Aquesta àrea es valorarà amb 1 punt per curs acadèmic impartit als centres d'Ensenyament Superior; 0,50 punts per cada curs impartit encaminat a l'obtenció del títol d'entrenador nacional o equivalent, i 0,50 punts per cada any de servei com a entrenador, fins a un màxim de 3 punts. Tot això s'acreditarà mitjançant el certificat dels serveis prestats expedit per l'organisme competent, o amb una fotocòpia acarada del contracte amb la indicació de duració real d'aquest.
  
E. Programes oficials de tecnificació
  
2.9. Estar inclòs com a tècnic o tècnica en algun dels programes de Tecnificació de la Generalitat Valenciana, de la Federació Autonòmica o de la Federació Espanyola.
  
Aquesta àrea es valorarà amb 2 punts per cada any d'experiència, fins a un màxim de 12 punts, i s'acreditarà amb el corresponent certificat de l'organisme competent.
  
F. Condició d'esportista d'elit i/o d'alt nivell
  
2.10. L'acreditació de la condició d'esportista d'elit o d'alt nivell es realitzarà mitjançant el corresponent certificat de l'organisme competent.
  
Aquesta àrea es valorarà amb 5 punts per l'acreditació de la condició d'esportista d'alt nivell o d'elit A, i amb 3 punts per l'acreditació de la condició d'esportista d'elit B.
  
Article 18. Justificació de les beques concedides
  
1. La persona beneficiària de la beca haurà de presentar, per a la justificació de les beques a què fa referència el títol III, abans del 30 de novembre de 1999, la documentació següent:
  
a) Certificat d'assistència a l'activitat, i
  
b) Fotocòpia acarada del resguard del pagament de taxes o de la matrícula en Màster d'Alt Rendiment Esportiu.
  
disposició addicional
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient en els pressupostos de la Generalitat Valenciana per a l'exercici 1999.
  
Segona
  
Una vegada publicada la dotació per a cada modalitat de beca que s'estableix en els títols II i III, acabat el termini de presentació de sol·licituds, i valorades aquestes, si no s'exhaureixen els crèdits assignats la Conselleria de Benestar Social, mitjançant resolució, podrà redistribuir-los sense necessitat d'obrir un nou termini de presentació d'instàncies.
  
Tercera
  
Contra aquesta ordre, que esgota la via administrativa, s'hi podrà interposar recurs contenciós administratiu en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb la Llei Reguladora de la Jurisdicció.
  
disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds de beca a l'empara d'aquestes mentre no hi haja crèdit adequat i suficient per a l'exercici 1999.
  
València, 18 de desembre de 1998
  
La consellera de Benestar Social